کرکټ: افغانستان او زمبابوې اووه لوبې کوي 
د افغانستان کرکټ بورډ وايي د ۲۰۱۸ کال په فبرورۍ کې له زمبابوې سره پنځه یوه ورځنۍ او دوه د ۲۰ اورونو نړیوالې لوبې لري.
دا ټولې لوبې په شارجه کیږي. د ۲۰ اورونو سیالۍ د فبرورۍ په پنځمه او شپږمه دي او د یو ورځنو پنځو لوبو سیریز یې بیا په نهمه پیلیږي او دهمدغې میاشتې په ۱۹ ختمیږي. د زمبابوۍ د کرکټ بورډ ویاند ډارلنګټن مجونګا وویل چې له افغانستان سره د زمبابوې تېرې لوبې هم ډېرې جدې وې او دا لوبې به هم همداسې وي. افغانستان او زمبابوې تر دې دمه دوه یوه ورځنۍ او دوه د ۲۰ اورونو سیریزونه کړي چې افغانستان ګټلي دي. دا لوبې په زمبابوې او اماراتو کې وشوې. افغانستان تر زمبابوې مخکې له ایرلنډ سره هم درې یوه ورځنۍ لوبې لري چې د ډسمبر په پنځمه په اماراتو کې پیلیږي. د افغانستان د کرکټ بورډ په اعلامیې کې راغلي چې دا لوبې د ۲۰۱۹ کال د یوې ورځنیو لوبو نړیوال جام د غوراوي سیالیو لپاره ښه تمرین او امادګي ده. د غوراوي په سیالیو کې ویسټ انډیز، افغانستان، زمبابوې، ایرلنډ او شپږ نور ټیمونه برخه لري چې یوازې دوه لوبډلې به یې نړیوال جام ته ځي. افغانستان تراوسه یوازې یو وارې د یوې ورځنیو سیالیو په نړیوال جام کې برخه اخیستې ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.